Улу ӱлгерлер угулган кӱн - altaicholmon\nМ. В. Чевалковтыҥ адыла адалган эл библиотекада кичӱ изӱ айдыҥ 4-чи кӱнинде Пушкинниҥ кӱни ле Орус тилдиҥ кӱни деп бастырароссиялык байрам ӧтти. Ого учурлай библиотеканыҥ ишчилери јӱзӱн-башка соот площадкалар, поэттиҥ сӱӱген ӱлгерлерин кычырар ачык микрофон, билгирлер бийиктедер викториналар ла сананып ойноор ойындар белетеп, кычыраачыларын уткуган.\nСкрипканыҥ ӧткӱн ӱни керек-јаракты кӧдӱриҥилӱ ачкан кийнинде јети площадка ижин баштады. Библиотеканыҥ тап-эриктик јетирӱлер эдер тӧс јери белетеген площадка (С. С. Сулова, Е. П. Куликова) эки бӧлӱктеҥ турган. Бирӱзинде балдар Александр Сергеевич Пушкинниҥ чӧрчӧктӧри аайынча јуруктар јураган, экинчизинде дезе бичиичиниҥ јайаандыгы аайынча кроссвордтор табып, билгирлерин ченеген. Бу площадканыҥ ижинде волонтер болуп турушкан Лидия Андреевна Белеекованыҥ айтканыла, балдардыҥ билгирлери јакшы, анчада ла педагогикалык колледжтиҥ ӱренеечилери кӧпти билериле сӱӱндирди.\nГуманитар залдыҥ площадказы школдыҥ ӱренчиктерине белетелген. Анда балдар солун тапкыштар, кроссвордтор, чӧрчӧктӧрдиҥ геройлорын табып, јастыралар тӱзедип ойногон. Бу площадкага јӱс кире бала келип јӱрген.\nЈаш ӱйе улу поэттиҥ ӱлгерлерин эске кычырып, ончо солун ойын-керектерде турушканы учун тату сыйлар алып, јакшынак кӱӱн-тапту таркаган. Культура ишчилерге, јаан јаштуларга культуралык керек-јаракта балдардыҥ эрчимдӱ турушканын, ойногонын кӧрӧргӧ оморкодулу ла макалу болды.\nАчык микрофондо Пушкинниҥ алтай тилге кӧчӱрилген ӱлгерлери база солун ла кӧдӱриҥилу угулып турды.